1 Ngiyathanda, ngoba i Nkosi izwile ilizwi lami, ukunxusa kwami. 2 Ngoba ibeke indlebe yayo kimi, ngakho ngizayibiza ensukwini zami.
3 Izibopho zokufa zangihanqa, lenhlungu zesihogo zangibamba; ngathola inhlupheko losizi. 4 Ngasengibiza ibizo le Nkosi, ngathi: O Nkosi, khulula umphefumulo wami. 5 Ilomusa i Nkosi, ilungile; ye, uNkulunkulu wethu ulesihawu. 6 I Nkosi iyabalondoloza abathobekileyo; ngehliselwa phansi, yasingisindisa. 7 Buyela, mphefumulo wami, ekuphumuleni kwakho, ngoba i Nkosi ikuphethe ngomusa. 8 Ngoba ikhulule umphefumulo wami ekufeni, amehlo ami ezinyembezini, inyawo yami ekuweni. 9 Ngizahamba phambi kwe Nkosi emazweni abaphilayo.
10 Ngakholwa, ngakho ngikhulumile. Mina ngahlupheka kakhulu. 11 Mina ngathi ekuphangiseni kwami: Wonke umuntu ungumqambimanga. 12 Ngizabuyiselani e Nkosini ngazo zonke inzuzo zayo kimi? 13 Ngizathatha inkezo yosindiso, ngibize ibizo le Nkosi. 14 Ngizakhokha izifungo zami e Nkosini, khathesi phambi kwabantu bayo bonke. 15 Kuligugu emehlweni e Nkosi ukufa kwabangcwele bayo. 16 Hawu Nkosi, isibili ngiyinceku yakho, ngiyinceku yakho, indodana yencekukazi yakho; uthukulule izibopho zami. 17 Ngizakuhlabela umhlatshelo wokubonga, ngibize ibizo le Nkosi. 18 Ngizakhokha izifungo zami e Nkosini, khathesi phambi kwabantu bayo bonke, 19 emagumeni endlu ye Nkosi, phakathi kwakho, Jerusalema.